text: Stor forskel på adgang til døgntilgængelige hjertestartere
  28 november 2017 kl. 09.35
  I nogle af kommunerne i Region Syddanmark er under halvdelen af de opstillede hjertestartere tilgængelige døgnet rundt. Hurtig hjælp er ellers afgørende ved et pludseligt hjertestop.
  Selvom der er opstillet mange hjertestartere i kommunerne, så er det langt fra alle, der er til at komme i nærheden af, når uheldet er ude.
  Det viser en opgørelse fra Hjerteforeningen, der har undersøgt hvor mange af hjertestarterne, der er tilgængelige døgnet rundt.
  I Aabenraa kommune er der 209 hjertestartere, men det er kun de 89, der er døgntilgængelige, fortæller Hjerteforeningen.
  Også i Vejle, Esbjerg og Fredericia Kommune er det under halvdelen af de opstillede hjertestartere, der har fri adgang døgnet rundt.
  I hele Region Syddanmark er der i dag opstillet 3945 hjertestartere. De 2138 er døgntilgængelige.
  Hjerteforeningen vil nu i samarbejde med Matas finde penge til at opsætte flere hjertestartere. Men først skal det kortlægges, hvor behovet er allerstørst.
  Se hvor der er hjertestartere i Region Syddanmark.
  